偶作
作者：劉攽
朝代：宋

paragraphs: 時命有通塞，百齡皆謂然。
流行自非我，底滯亦在天。
人知信百齡，陰定不可遷。
苟云有所繫，朝旦猶億年。
天地無窮期，百齡未爲綿。
朝旦不可期，人事皆具前。
所以賢達人，放心無所縣。
萬塗以一究，會理寧復偏。
六月淮水深，南風阻歸船。
客行厭滯淫，親朋限長川。
至言莫與聞，達理誰爲詮。
無以謝羈愁，聊作言命篇。